Offentliggørelse af en meddelelse om godkendelse af en standardændring af varespecifikationen for en betegnelse i vinsektoren som omhandlet i artikel 17, stk. 2 og 3, i Kommissionens delegerede forordning (EU) 2019/33

(2020/C 40/08)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1)

MEDDELELSE OM GODKENDELSE AF EN STANDARDÆNDRING

»Coteaux d’Ancenis«

PDO-FR-A0928-AM01

Meddelelsesdato: 12. november 2019

BESKRIVELSE AF OG BEGRUNDELSE FOR DEN VEDTAGNE ÆNDRING

1. Geografisk område

Det geografiske område ændres som følger: »Alle etaper af produktionen finder sted i det geografiske område, der blev godkendt af Institut national de l’origine et de la qualité (Frankrigs nationale institut for oprindelse og kvalitet) på mødet i det kompetente nationale udvalg den 28. september 2011. På datoen for det kompetente nationale udvalgs godkendelse af nærværende varespecifikation omfatter dette områdes perimeter følgende kommuners område efter den officielle geokode fra 2018:

— Departementet Loire-Atlantique: Ancenis, Carquefou, Le Cellier, Couffé, Divatte-sur-Loire (kun området i den delegerede kommune Barbechat), Ligné, Loireauxence (kun området i den delegerede kommune Varades), Mauves-sur-Loire, Mésanger, Montrelais, Oudon, Saint-Géréon, Thouaré-sur-Loire og Vair-sur-Loire.

— Departementet Maine-et-Loire: Mauges-sur-Loire (kun området i den delegerede kommune La Chapelle-Saint-Florent) og Orée d’Anjou (kun området i de delegerede kommuner Bouzillé, Champtoceaux, Drain, Landemont, Liré og La Varenne).

Det kortmateriale, der viser det geografiske område, kan ses på webstedet for Institut national de l’origine et de la qualité.«

Redaktionel ændring: På den nye liste over de administrative enheder er der taget hensyn til sammenlægninger eller andre ændringer af det administrative område, der er foretaget efter varespecifikationens godkendelse. For at øge retssikkerheden er denne liste opstillet på grundlag af den gældende version af den officielle geokode, som INSEE udgiver hvert år.

Endelig nævnes det, at det kortmateriale, der viser det geografiske område, står til rådighed på INAO’s websted med henblik på bedre oplysning af offentligheden.

Som følge heraf ændres punkt 6 i enhedsdokumentet om det afgrænsede geografiske område.

2. Afgrænset parcelområde

I kapitel 1, afsnit IV, nr. 2, erstattes »afgrænsede« med »produktions-«.

Det er en redaktionel ændring, som ikke ændrer det afgrænsede parcelområde.

Enhedsdokumentet berøres ikke af denne ændring.

3. Område i umiddelbar nærhed

I kapitel 1, afsnit IV, punkt 3, erstattes listen over kommuner med følgende:

— Departementet Loire-Atlantique: La Boissière-du-Doré, La Chapelle-Heulin, Divatte-sur-Loire (kun området i den delegerede kommune La Chapelle-Basse-Mer), Gorges, Haute-Goulaine, Le Landreau, Le Loroux-Bottereau, Maisdon-sur-Sèvre, Mouzillon, La Remaudière, Saint-Julien-de-Concelles og Vallet.

— Departementet Maine-et-Loire: Montrevault-sur-Èvre (kun området i de delegerede kommuner Puiset-Doré og Saint-Rémy-en-Mauges), Orée d’Anjou (kun området i de delegerede kommuner Saint-Laurent-des-Autels og Saint-Sauveur-de-Landemont) og Sèvremoine (kun området i den delegerede kommune Tillières).

Redaktionel ændring: På den nye liste over de administrative enheder er der taget hensyn til sammenlægninger eller andre ændringer af det administrative område, der er foretaget efter varespecifikationens godkendelse.

Som følge heraf ændres punkt 9 i enhedsdokumentet om de supplerende betingelser.

4. Vinstoksorter

Rødvine og rosévine må nu produceres med Cabernet Franc som sekundær druesort.

Cabernet Franc er en historisk druesort i området og for betegnelsen, og den tilfører vinen en vis struktur uden at ændre dens særpræg. Dette giver en vis produktionssikkerhed, da den ikke er lige så følsom over for frost som sorten gamay eller over for svampesygdomme.

Enhedsdokumentet berøres ikke af denne ændring.

5. Sammenstikning

— Der tilføjes et punkt i kapitel 1, afsnit V: »2 - Bestemmelser om druesorternes andel på bedriften Den sekundære druesorts andel må ikke overstige 10 % af vinstoksorterne. Med hensyn til farven vurderes vinstoksorternes overensstemmelse ud fra det samlede område på bedriften, hvor der dyrkes vin med den kontrollerede oprindelsesbetegnelse.«

— Der tilføjes et litra a) i kapitel 1, afsnit IX: »a) - Sammenstikning af druesorter Rødvinene eller rosévinene stammer fra sammenstikning af druer eller vine med de samme andele som dem, der anvendes til bedriftens vinstokbestand.«

Tilføjelsen af druesorten Cabernet Franc gjorde det nødvendigt at tilføje en bestemmelse om vinstoksorter og sammenstikning, som begrænser andelen af denne druesort til 10 %.

Enhedsdokumentet berøres ikke af denne ændring.

6. Aftapning

I afsnit IX, nr. 2, er der foretaget en ændring af, hvor længe resultater fra analyser af aftappede partier skal gemmes. For at sikre en bedre kontrol skal de fremover gemmes i 12 måneder i stedet for 6 måneder.

Enhedsdokumentet berøres ikke af denne ændring.

7. Cirkulation mellem godkendte oplagshavere

Kapitel 1, afsnit IX, nr. 4, litra b), vedrørende datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

8. Tilknytning til det geografiske område

Punktet om tilknytning er omarbejdet for at ajourføre antallet af berørte kommuner (16 i stedet for 22).

Som følge heraf ændres punkt 8 i enhedsdokumentet om tilknytning til det geografiske område.

9. Overgangsbestemmelser

Overgangsbestemmelser, der ikke længere er gældende, er slettet fra varespecifikationen.

Enhedsdokumentet berøres ikke af denne ændring.

10. Mærkning

I afsnit XII tilføjes følgende litra: »c) På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at:

— det drejer sig om en navngiven matrikelregistreret lokalitet

— navnet fremgår af høstanmeldelsen.

Den navngivne matrikelregistrerede lokalitet skal være trykt med skrifttyper, der hverken i højde, bredde eller tykkelse er større end halvdelen af de skrifttyper, som navnet på den kontrollerede oprindelsesbetegnelse angives med. Den skal være placeret i samme synsfelt som navnet på den kontrollerede oprindelsesbetegnelse.«

Som følge heraf ændres punkt 9 i enhedsdokumentet om de supplerende betingelser.

11. Forhåndsanmeldelse af parcelanvendelse

I kapitel 2, afsnit 1, nr. 1, udgår den femårige periode for stiltiende forlængelse med henblik på at undgå enhver problematisk forglemmelse. Dermed fastholdes der udelukkende en stiltiende forlængelse, hvis vinavleren ikke anmelder nogen ændringer.

Enhedsdokumentet berøres ikke af denne ændring.

12. Anmeldelse af krav

Anmeldelsen af krav skal fremover finde sted senest den 31. december i stedet for den 10. december.

Enhedsdokumentet berøres ikke af denne ændring.

13. Forhåndsanmeldelse af handel med uaftappet vin

I kapitel 2, afsnit II, nr. 3, tilføjes i første afsnit »første« foran »handel«, og »med første parti fra det pågældende år eller den første markedsføring af vinen til forbrugeren« tilføjes efter »handel«.

Enhedsdokumentet berøres ikke af denne ændring.

14. Forhåndsanmeldelse af aftapning

I kapitel 2, afsnit II, nr. 4, tilføjes der et led:

»- den forventede aftapningsdato«.

Enhedsdokumentet berøres ikke af denne ændring.

15. Anmeldelse af deklassering

I kapitel 2, afsnit II, nr. 6, erstattes »inden for en frist på en måned« med »senest den 15. december«.

Enhedsdokumentet berøres ikke af denne ændring.

16. Vinregister

Kapitel 2, afsnit II, nr. 1, ændres som følger:

»1 - Vinregister a) Enhver vinavler, der anvender vinstokke, som er egnede til fremstilling af vin med den kontrollerede oprindelsesbetegnelse, skal inden 1. juni i høståret udfylde et register over de parceller, som vinavleren giver afkald på at anvende til fremstilling af vin med den kontrollerede oprindelsesbetegnelse, og hvor vinavleren ikke ønsker at anvende fremstillingsbetingelserne for vin med den kontrollerede oprindelsesbetegnelse. Beskyttelses- og forvaltningsorganet kan anmode vinavlerne om at fremsende en kopi af dette register. b) Enhver vinavler, der er berørt af en (eller flere) overgangsforanstaltning(er), skal stille en fortegnelse over de berørte parceller til rådighed for beskyttelses- og forvaltningsorganet og kontrolorganet, hvori følgende skal være angivet: — parcellens matrikelreference — den pågældende overgangsforanstaltning.«

Enhedsdokumentet berøres ikke af denne ændring.

17. Vinlagerregister

I kapitel 2, afsnit II, nr. 2, erstattes »specifikation« med »register«, og det tilføjes, at deklasseringer skal fremgå af dette register.

Enhedsdokumentet berøres ikke af denne ændring.

18. Vigtigste punkter, der skal kontrolleres

Kapitel 3 er revideret for at sikre en konsekvent ordlyd i de vigtigste punkter, der skal kontrolleres, i varespecifikationerne for området omkring Nantes.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Coteaux d’Ancenis

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Rødvine

Vinene er stille rødvine.

Vinene har følgende analytiske egenskaber:

— Naturligt minimumsalkoholindhold udtrykt i volumen: rødvine 10,5 %

— Totalt maksimalt alkoholindhold udtrykt i volumen efter berigelse: rødvine 12,5 %

— Totalt syreindhold: rødvine mellem 57,1 og 102,1 milliækvivalenter pr. liter

— Maksimalt indhold af flygtig syre: rødvine 13,3 milliækvivalenter pr. liter

— Indhold af gæringsdygtigt sukker (glukose og fruktose): rødvine højst 3 gram pr. liter

— Maksimalt indhold af æblesyre: højst 0,3 gram pr. liter for rødvine. Den malolaktiske gæring skal være afsluttet for rødvinenes vedkommende.

Det totale indhold af svovldioxid og det totale alkoholindhold i rødvinene overholder de bestemmelser, der er fastsat i EU-lovgivningen.

Udseendemæssigt har rødvinene en skinnende farve, hvis nuancer varierer fra kirsebærrød til granatrød. Deres duft domineres ofte af aromaer af røde frugter, undertiden ledsaget af krydrede noter. De har almindeligvis elegante tanniner, der giver dem en blød og mild smag med en vis friskhed.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum Indhold af flygtig syre, maksimum (i milliækvivalenter pr. liter) Totalt indhold af svovldioxid, maksimum (i milligram pr. liter)

Hvidvine

Vinene er stille hvidvine.

Vinene har følgende analytiske egenskaber:

— Naturligt minimumsalkoholindhold udtrykt i volumen: hvidvine 11,5 %

— Totalt maksimalt alkoholindhold udtrykt i volumen efter berigelse: hvidvine 13,5 %

— Totalt syreindhold: hvidvine mellem 57,1 og 112,3 milliækvivalenter pr. liter

— Indhold af gæringsdygtigt sukker (glukose og fruktose): hvidvine mellem 20 og 40 gram pr. liter

Hvidvinene, som har en opulent gul farve, udvikler generelt intense aromatiske noter, der leder tankerne hen på meget modne frugter eller eksotiske frugter. Reglerne for disse vines analysestandarder sikrer oftest, at de har en god balance i munden, hvor den runde smag, som det gæringsdygtige sukker tilfører, giver modspil til Loirevinenes karakteristiske friskhed.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) 10 Totalt syreindhold, minimum Indhold af flygtig syre, maksimum (i milliækvivalenter pr. liter) 13,3 Totalt indhold af svovldioxid, maksimum (i milligram pr. liter)

Rosévine

Vinene er stille rosévine.

Vinene har følgende analytiske egenskaber:

— Naturligt minimumsalkoholindhold udtrykt i volumen: rosévine 10 %

— Totalt maksimalt alkoholindhold udtrykt i volumen efter berigelse: rosévine 12 %

— Totalt syreindhold: rosévine mellem 57,1 og 102,1 milliækvivalenter pr. liter

— Maksimalt indhold af flygtig syre: rosévine 10,2 milliækvivalenter pr. liter

— Indhold af gæringsdygtigt sukker (glukose og fruktose): rosévine højst 4 gram pr. liter

Det totale indhold af svovldioxid og det totale alkoholindhold i rosévinene overholder de bestemmelser, der er fastsat i EU-lovgivningen.

Rosévinene har en klar farve, der går fra svagt rosa til laksefarvet. Deres fine og diskrete aromaer er friske og hører generelt til de frugtagtige noter. I munden er disse vine almindeligvis kendetegnet ved deres lethed og friskhed samt en anelse skarphed.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum Indhold af flygtig syre, maksimum (i milliækvivalenter pr. liter) Totalt indhold af svovldioxid, maksimum (i milligram pr. liter)

5. Vinfremstillingspraksis

a. Væsentlige ønologiske fremgangsmåder

Dyrkningspraksis

Beplantningstætheden på vinmarkerne er mindst 6 000 vinstokke pr. ha.

Afstanden mellem rækkerne må højst være 1,60 meter, og afstanden mellem planterne i samme række skal være mellem 0,90 meter og 1,10 meter.

Vinstokkene beskæres på følgende måder med højst 12 skud pr. vinstok:

— enten med kort beskæring (Royat-beskæring, gobelet-beskæring eller vifteformet)

— eller med enkelt Guyot-beskæring.

Beskæringen slutter før den 31. maj i høståret.

I det fænologiske stadium, der kaldes »kernesætning«, er årets antal af frugtbærende grene pr. vinstok højst 10.

Specifik ønologisk fremgangsmåde

Til fremstilling af rosévine er anvendelsen af kul til ønologisk brug, alene eller blandet i præparater, forbudt.

Anvendelse af subtraktive berigelsesteknikker er tilladt for rødvine, og den maksimale delvise koncentration i forhold til de anvendte mængder er fastsat til 10 %.

Efter berigelsen må vinene ikke have et totalt alkoholindhold i volumen, som overstiger 13,5 % for hvidvine, 12 % for rosévine og 12,5 % for rødvine.

Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov (»code rural et de la pêche maritime«).

b. Maksimumudbytte

Hvidvine

55 hektoliter pr. hektar.

Rød- og rosévine

66 hektoliter pr. hektar.

6. AFGRÆNSET GEOGRAFISK OMRÅDE

Alle etaper af produktionen finder sted i det geografiske område, der blev godkendt af Institut national de l’origine et de la qualité (Frankrigs nationale institut for oprindelse og kvalitet) på mødet i det kompetente nationale udvalg den 28. september 2011. På datoen for det kompetente nationale udvalgs godkendelse af nærværende varespecifikation omfatter dette områdes perimeter følgende kommuners område efter den officielle geokode fra 2018:

— Departementet Loire-Atlantique: Ancenis, Carquefou, Le Cellier, Couffé, Divatte-sur-Loire (kun området i den delegerede kommune Barbechat), Ligné, Loireauxence (kun området i den delegerede kommune Varades), Mauves-sur-Loire, Mésanger, Montrelais, Oudon, Saint-Géréon, Thouaré-sur-Loire og Vair-sur-Loire.

— Departementet Maine-et-Loire: Mauges-sur-Loire (kun området i den delegerede kommune La Chapelle-Saint-Florent) og Orée d’Anjou (kun området i de delegerede kommuner Bouzillé, Champtoceaux, Drain, Landemont, Liré og La Varenne).

7. Primære druesorter

Gamay N

Pinot Gris G

8. Tilknytning til det geografiske område

Beskrivelse af de naturgivne faktorer, der bidrager til tilknytningen

Det geografiske område omfatter begge Loireflodens bredder halvvejs mellem byerne Nantes og Angers. Vinstokkene er for størstedelens vedkommende plantet på skråninger, der vender direkte ud mod floden, og undertiden også på sidedalenes skråninger. De er placeret i etager på skråningerne, oftest i en højde på 20-80 meter, og i landskabet adskiller de sig klart fra de omkringliggende plateauer, som anvendes til blandet agerbrug og husdyravl. Det geografiske område strækker sig rundt om kommunen Ancenis og omfatter 16 kommuners område i departementerne Loire-Atlantique og Maine-et-Loire.

Vindyrkningsarealerne er beliggende på de gamle metamorfe formationer i det armorikanske bjergmassiv, der hovedsagelig består af skifer, glimmerskifer og gnejs. Disse hårde bjergarter har ført til dannelsen af en kiselholdig og ofte stenet jord, som ikke er ret dyb på skråningerne, og som tidligere blev udsat for erosion gennem Loirefloden. I tråd med traditionerne omfatter det afgrænsede parcelområde, hvor druerne høstes, udelukkende de parceller, der ligger på skråninger, som hovedsagelig og traditionelt anvendes til vindyrkning, og hvor jorden er sund, ikke så dyb, har en begrænset vandreserve og er moderat frugtbar. Denne jord tørrer og opvarmes hurtigt.

Det geografiske område har et tempereret kystklima, idet Loire er med til at sende påvirkningen fra havet ind i landet, ikke mindst fordi floden i området omkring Ancenis løber i samme retning som de dominerende vinde. Den årlige gennemsnitstemperatur ligger på omkring 11,5 °C, og vintrene er milde og somrene kølige. Der falder ca. 700 mm nedbør om året, som er jævnt fordelt over hele året, men med markant vandmangel om sommeren. Det geografiske område har ofte en blæsende og tør periode i det tidlige efterår inden jævndøgnstidevandet.

Beskrivelse af de menneskelige faktorer, der bidrager til tilknytningen

Vindyrkning har fundet sted siden meget gammel tid og blev navnlig udbredt i området omkring Ancenis fra det 11. århundrede, hvor der blev opført en række klostre langs med Loirefloden. Den tiende, der blev betalt af vinprodukterne, vidner om en omfattende vinfremstilling på flodens bredder i Middelalderen. Havnen i Ancenis kom hurtigt til at spille en central rolle for handelen og transporten af vin fra regionen. I 1573 gav Karl den 9. således tilladelse til, at der blev oprettet fire handelskontorer for vin ved havnen i Ancenis. I 1584 var antallet af handelskontorer steget til 10, og under Ludvig den 16. havde byen regelmæssigt omkring 20 skibe, der var involveret i handel med vin.

Fra det 17. århundrede blev produktionen af halvsøde hvidvine på vinmarkerne i Ancenis øget, idet man begyndte at anvende druesorten Pinot Gris G. Vinen herfra fik gradvist betegnelsen »Malvoisie«. De andre druesorter kom til senere, såsom druesorten Gamay N, der blev indført omkring midten af det 19. århundrede. På dette tidspunkt var handelen med vin på sit højeste, og der blev udskibet vin til Paris via Orléans eller til Nordeuropa og Bretagne via Nantes.

Efter phylloxera-krisen blev vinmarkerne genskabt, og her fandt den endelige indførelse sted af de druesorter og vindyrkningsmetoder, der stadig anvendes i dag, navnlig en beplantningstæthed på mellem 6 000 og 7 000 vinstokke pr. ha. Produktionen af tørre rosévine og rødvine blev større end produktionen af halvsøde »Malvoisie«-hvidvine. Oprettelsen i 1907 af sammenslutningen af vinproducenter i Ancenisdistriktet er et udtryk for kontinuiteten i den lokale vinproduktion. De produktionsregler, som producenterne fastlagde efter Anden Verdenskrig, førte i 1954 til anerkendelse af »Coteaux d’Ancenis« som vin af højere kvalitet med betegnelsen »appellation d’origine vin délimité de qualité supérieure«.

I 2009 udgør vindyrkningsarealet 180 ha. Det dyrkes af ca. 30 producenter med en årlig gennemsnitsproduktion på over 10 000 hektoliter, hvoraf 45 % er rosévine, 38 % er rødvine, og 17 % er hvidvine. Hvidvinene, som har en opulent gul farve, udvikler generelt intense aromatiske noter, der leder tankerne hen på meget modne frugter eller eksotiske frugter. Reglerne for disse vines analysestandarder sikrer oftest, at de har en god balance i munden, hvor den runde smag, som det gæringsdygtige sukker tilfører, giver modspil til Loirevinenes karakteristiske friskhed.

Udseendemæssigt har rødvinene en skinnende farve, hvis nuancer varierer fra kirsebærrød til granatrød. Duften domineres ofte af aromaer af røde frugter, undertiden ledsaget af krydrede noter. De har almindeligvis elegante tanniner, der giver dem en blød og mild smag med en vis friskhed.

Rosévinene har en klar farve, der går fra svagt rosa til laksefarvet. Deres fine og diskrete aromaer er friske og hører generelt til de frugtagtige noter. I munden er disse vine almindeligvis kendetegnet ved deres lethed og friskhed samt en anelse skarphed. Med et geografisk område beliggende på grænsen mellem vinmarkerne i Nantes og Angers og ud til den vigtige kommunikationsvej, som Loirefloden udgjorde, kunne producenterne af »Coteaux d’Ancenis« udnytte denne dobbelte indflydelse til at udvikle tekniske produktionsmetoder, der var egnede til deres naturlige miljø.

Skråningerne i det geografiske område, som Loirefloden har formet i det armorikanske bjergmassivs metamorfe formationer, indeholder oftest jord, hvis høje opvarmningskapacitet, hurtige naturlige dræning og begrænsede vandreserve fremmer druernes modning, hvilket har medført, at der lige siden Middelalderen har været en aktiv handel med vin omkring havnen i Ancenis. Desuden har klimaet i det geografiske område – trods påvirkningen fra havet – det særpræg, at der ofte er en blæsende og tør periode i sensommeren og det tidlige efterår. Kombineret med det åbne landskab ved Loireflodens bredder er denne naturlige sammenhæng en stor del af forklaringen på, at produktionen af rødvin og rosévin har udviklet sig i regionen. Den magre og sure jord i de afgrænsede parceller, hvor druerne høstes, er navnlig velegnet til druesorten Gamay N, da den begrænser den vækstkraft, man ofte ser hos denne sort. Dette forklarer, hvorfor denne sort – selv om den blev indført sent – trådte i stedet for de eksisterende sorte sorter. Gennem vinmarkernes drift med egnede metoder og en kontrol med udbyttet kan alle rødvinenes aromaer udfolde sig, og rosévinenes delikate frugtagtige noter komme til udtryk.

Klimaet giver også mulighed for at fremstille halvsøde hvidvine ved at høste sunde druer, når de er helt modne. Det har ligeledes fremmet en hurtig akklimatisering af den sarte druesort Pinot Gris G. De milde temperaturer i det geografiske område om sommeren er i høj grad med til at bevare dens fine aromaer og – ved at begrænse nedbrydningen af de organiske syrer i druerne – sikre vinenes karakteristiske friskhed. Disse vine, der lokalt er kendt under betegnelsen »Malvoisie«, har et tydeligt særpræg og er et typisk produkt i den lokale vinproduktion.

Producenterne oprettede en sammenslutning i starten af det 20. århundrede og har konstant arbejdet på at forbedre produkternes kvalitet. Anerkendelsen af »Coteaux d’Ancenis« som kontrolleret oprindelsesbetegnelse i kombination med det afgrænsede parcelområdes placering på de bedste skråninger, en indskrænkning af vinstoksorterne med fokus på de to sorter Gamay N og Pinot Gris G samt nogle mere restriktive produktionsregler garanterer vinenes stærke særpræg i fremtiden.

9. Andre vigtige betingelser (aftapning, mærkning og andre krav)

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er genstand for undtagelsen vedrørende fremstilling og forarbejdning af vin, består af området i følgende kommuner i henhold til den officielle geokode fra 2018:

— Departementet Loire-Atlantique: La Boissière-du-Doré, La Chapelle-Heulin, Divatte-sur-Loire (kun området i den delegerede kommune La Chapelle-Basse-Mer), Gorges, Haute-Goulaine, Le Landreau, Le Loroux-Bottereau, Maisdon-sur-Sèvre, Mouzillon, La Remaudière, Saint-Julien-de-Concelles og Vallet.

— Departementet Maine-et-Loire: Montrevault-sur-Èvre (kun området i de delegerede kommuner Puiset-Doré og Saint-Rémy-en-Mauges), Orée d’Anjou (kun området i de delegerede kommuner Saint-Laurent-des-Autels og Saint-Sauveur-de-Landemont) og Sèvremoine (kun området i den delegerede kommune Tillières).

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Navnet på den kontrollerede oprindelsesbetegnelse kan suppleres med den geografiske betegnelse »Val de Loire« i henhold til de i varespecifikationen fastsatte bestemmelser for denne betegnelse.

Navnet på den kontrollerede oprindelsesbetegnelse kan suppleres med den anvendte betegnelse »Malvoisie« i henhold til de i varespecifikationen fastsatte bestemmelser for denne betegnelse. Denne betegnelse er forbeholdt stille hvidvine.

De valgfrie angivelser, hvis anvendelse i henhold til fællesskabsbestemmelserne kan reguleres af medlemsstaterne, må hverken i højden, bredden eller tykkelsen være større end det dobbelte af størrelsen af de skrifttyper, som navnet på den kontrollerede oprindelsesbetegnelse angives med.

Størrelsen på de skrifttyper, som anvendes for den geografiske betegnelser »Val de Loire« og den anvendte betegnelse »Malvoisie«. skal både i højde, bredde og tykkelse være mindre end eller lige så store som de skrifttyper, som navnet på den kontrollerede oprindelsesbetegnelse angives med.

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at:

— der er tale om en navngiven matrikelregistreret lokalitet

— navnet fremgår af høstanmeldelsen.

Den navngivne matrikelregistrerede lokalitet skal være trykt med skrifttyper, der hverken i højde, bredde eller tykkelse er større end halvdelen af de skrifttyper, som navnet på den kontrollerede oprindelsesbetegnelse angives med. Den skal være placeret i samme synsfelt som navnet på den kontrollerede oprindelsesbetegnelse.

Link til varespecifikationen

https://info.agriculture.gouv.fr/gedei/site/bo-agri/document_administratif-0569c539-0b4c-4402-9b68-c63cca20f36f

(1) EFT L 9 af 11.1.2019, s. 2.